Kommissionens forordning (EF) nr. 1046/2001

af 30. maj 2001

om undtagelsesforanstaltninger til støtte for markederne for svinekød og kalvekød i Nederlandene

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 2759/75 af 29. oktober 1975 om den fælles markedsordning for svinekød(1), senest ændret ved forordning (EF) nr. 1365/2000(2), særlig artikel 20 og artikel 22, stk. 2,

under henvisning til Rådets forordning (EF) nr. 1254/1999 af 17. maj 1999 om den fælles markedsordning for oksekød(3), særlig artikel 39 og 41, og

ud fra følgende betragtninger:

(1) På grund af udbrud af mund- og klovesyge i visse produktionsområder i Nederlandene har de nederlandske myndigheder oprettet beskyttelseszoner og overvågningszoner i henhold til artikel 9 i Rådets direktiv 85/511/EØF af 18. november 1985 om fællesskabsforanstaltninger til bekæmpelse af mund- og klovesyge(4), senest ændret ved akten vedrørende Østrigs, Finlands og Sveriges tiltrædelse. I disse zoner er handel med kalve og svin derfor blevet midlertidigt forbudt.

(2) De begrænsninger i den frie vareomsætning, der følger af veterinærforanstaltningerne, indebærer fare for alvorlige forstyrrelser på markederne for svinekød og kalvekød i Nederlandene. Det er derfor nødvendigt, at der til støtte for markedet træffes undtagelsesforanstaltninger, som begrænses til levende dyr, der stammer fra de direkte berørte zoner, og som kun finder anvendelse i det absolut nødvendige tidsrum.

(3) For at forebygge yderligere spredning af epizootien bør de svin og kalve, der er produceret i de pågældende zoner, udelukkes fra det normale kredsløb af produkter til menneskeføde, og de bør forarbejdes til produkter, der er beregnet til andre formål end menneskeføde, jf. artikel 3 i Rådets direktiv 90/667/EØF(5), ændret ved direktiv 92/118/EØF(6).

(4) En hurtig og effektiv gennemførelse af undtagelsesforanstaltningerne vil sandsynligvis medføre kapacitetsproblemer på destruktionsanstalterne, som skal forarbejde dyrene. De slagtede dyr bør derfor kunne oplagres på fryselagre, og de betingelser for overvågning og kontrol, der skal overholdes i forbindelse hermed, bør fastsættes.

(5) Der bør ydes støtte for levering til myndighederne af fedesvin, smågrise og kalve, som stammer fra de berørte zoner.

(6) Det er givet, at de veterinære og handelsmæssige restriktioner skal fortsætte i adskillige måneder endnu. Det er derfor rimeligt og berettiget at indstille produktionen af smågrise ved at forbyde inseminering af søer for således at undgå, at smågrise skal slagtes om nogle måneder, og at opnå en formindskelse af belægningsgraden og dermed af risikoen for en fremtidig spredning af sygdommen.

(7) Et sådant insemineringsforbud bør indføres for producenter, der leverer smågrise under denne støtteordning. Producenterne skal holde de ikke bedækkede søer på deres bedrift, indtil forbuddet hæves, og de kan genoptage produktionen af smågrise. Det er derfor berettiget at kompensere for de omkostninger, der er forbundet med tilbageholdelsen af søerne, i form af en støtte, der ydes pr. måned i den periode, hvor insemineringsforbuddet gælder.

(8) De nederlandske myndigheder skal vedtage de fornødne bestemmelser for at muliggøre denne støtte, idet de med hensyn til indgivelse af ansøgninger, kontrolforanstaltninger og sanktioner analogt anvender bestemmelserne i Kommissionens forordning (EØF) nr. 3887/92 af 23. december 1992 om gennemførelsesbestemmelser for det integrerede system for forvaltning og kontrol af visse EF-støtteordninger(7), senest ændret ved forordning (EF) nr. 2721/2000(8).

(9) Henset til epizootiens udbredelse og varighed og dermed omfanget af den indsats, der er nødvendig for at støtte markedet, vil det være rimeligt at fastsætte, at udgifterne deles mellem Fællesskabet og den pågældende medlemsstat.

(10) Det bør fastsættes, at de nederlandske myndigheder skal træffe alle nødvendige forholdsregler vedrørende kontrol og overvågning og underrette Kommissionen herom.

(11) Begrænsningerne i den frie omsætning af svin og kalve har været gældende i flere uger i de pågældende zoner, hvilket har ført til en væsentlig forøgelse af dyrenes vægt og dermed en uacceptabel situation med hensyn til dyrenes velfærd. Forordningen bør derfor anvendes med tilbagevirkende kraft fra den 27. april 2001.

(12) De i denne forordning fastsatte foranstaltninger er i overensstemmelse med udtalelse fra Den Fælles Forvaltningskomité for Svinekød og Oksekød -

UDSTEDT FØLGENDE FORORDNING:

Artikel 1

1. Fra den 27. april 2001 kan producenterne på anmodning modtage en støtte, som de nederlandske myndigheder yder ved levering til disse af fedesvin henhørende under KN-kode 0103 92 19 af en gennemsnitsvægt på 80 kg eller derover pr. parti.

2. Fra den 27. april 2001 kan producenterne på anmodning modtage en støtte, som de nederlandske myndigheder yder ved levering til disse af smågrise henhørende under KN-kode 0103 91 10. Uanset bestemmelserne i den kombinerede nomenklatur kan vægten af smågrisene være højere end 50 kg, men ikke højere end 60 kg i gennemsnit pr. parti. Kun smågrise, der ikke er opdrættet på bedrifter med lukket kredsløb, eller som ikke kan anvendes på bedrifter med lukket kredsløb til eget formål, kan leveres.

3. Fra den 27. april 2001 kan producenterne på anmodning modtage en støtte, som de nederlandske myndigheder yder ved levering til disse af kalve på under 12 måneder henhørende under KN-kode 0102 90.

Artikel 2

Der kan kun leveres levende dyr, der er opdrættet i de beskyttelseszoner og overvågningszoner, som findes inden for de administrative regioner, der er anført i bilag I til denne forordning, hvis de veterinærbestemmelser, som de nederlandske myndigheder har fastsat, gælder i disse zoner på dagen for leveringen af dyrene, hvis dyrene ikke er vaccineret mod mund- og klovesyge, og hvis transport af dyrene fra bedriften til slagteriet i henhold til betingelserne i artikel 9, stk. 2 og 3, i direktiv 85/511/EØF ikke er tilladt på leveringsdagen.

Artikel 3

På leveringsdagen vejes og aflives dyrene på en sådan måde, at epizootien ikke kan spredes.

Dyrene transporteres straks til en destruktionsanstalt og forarbejdes til produkter henhørende under KN-kode 1501 00 11, 1506 00 00 og 2301 10 00 i overensstemmelse med artikel 3 i direktiv 90/667/EØF.

Dyrene kan dog transporteres til et slagteri, hvor de straks slagtes, og kan oplagres på et fryselager inden transporten til destruktionsanstalten. Slagtningen og oplagringen skal ske i overensstemmelse med betingelserne i bilag II.

Dette sker under de nederlandske myndigheders permanente kontrol.

Artikel 4

1. For fedesvin er den i artikel 1, stk. 1, omhandlede støtte ab bedrift på 113 EUR pr. 100 kg levendevægt i gennemsnit pr. parti.

For fedesvin af en gennemsnitsvægt pr. parti på over 120 kg kan støtten ikke være større end den støtte, der er fastsat for fedesvin, som vejer 120 kg i gennemsnit pr. parti.

2. Den i artikel 1, stk. 2, omhandlede støtte for smågrise er ab bedrift på 20 EUR pr. dyr plus 0,95 EUR pr. kg levendevægt i gennemsnit pr. parti pr. dyr.

For smågrise af en gennemsnitsvægt pr. parti på over 25 kg kan støtten ikke være større end den støtte, der er fastsat for smågrise af en gennemsnitsvægt pr. parti på 25 kg.

3. For kalve er den i artikel 1, stk. 3, omhandlede støtte ab bedrift på 200 EUR pr. 100 kg levendevægt. For kalve med en gennemsnitsvægt pr. parti på over 260 kg kan støtten ikke være større end den støtte, der er fastsat for kalve af en gennemsnitsvægt pr. parti på 260 kg.

Artikel 5

1. Producenter, der modtager den i artikel 1, stk. 2, omhandlede støtte for smågrise, er for deres søer underlagt det insemineringsforbud, som de nederlandske myndigheder har vedtaget for disse producenter. De kan efter ansøgning modtage støtte fra de nederlandske myndigheder for søer på deres bedrift, der er underlagt forbuddet.

2. Støtten fastsættes til 35 EUR pr. so pr. måned. Den ydes for støtteberettigede søer, der holdes på ansøgerens bedrift i hele perioden for insemineringsforbuddet og i fire måneder efter ophævelsen af forbuddet.

Hver so skal forblive ubedækket i en periode, der mindst svarer til varigheden af insemineringsforbuddet. Det antal måneder, som støtten ydes for, er lig med varigheden af insemineringsforbuddet. Støtten kan tidligst udbetales efter udløbet af den periode, der er omhandlet i første afsnit.

3. De nederlandske myndigheder vedtager alle fornødne bestemmelser for den i stk. 1 omhandlede støtte, herunder bestemmelser om definition af støtteberettigede dyr og identifikation af dem.

Med hensyn til indgivelse af ansøgninger, kontrolforanstaltninger og sanktioner finder artikel 5, artikel 6, stk. 1, 3 og 4, artikel 6, stk. 5, første afsnit, artikel 7a, stk. 1 og 2, artikel 7b, artikel 8, artikel 10, stk. 2, 3 og 5, artikel 10b, artikel 10e, stk. 1, og artikel 11 og 14 i forordning (EØF) nr. 3887/92 om gennemførelsesbestemmelser for det integrerede system for forvaltning og kontrol af visse EF-støtteordninger anvendelse.

I tilfælde af force majeure, jf. artikel 10, stk. 4, og anvendelse af den klausul for naturlige livsbetingelser, der er omhandlet i artikel 10, stk. 5, i nævnte forordning, ydes der dog kun støtte i den periode, hvor den støtteberettigede so holdes på bedriften.

4. Producenterne kan efter ansøgning modtage et støtteforskud på 80 % af det beløb, der fastsat i stk. 2, beregnet for to måneder. De nederlandske myndigheder træffer de foranstaltninger, der er nødvendige for at sikre, at uberettiget udbetalte støtteforskud tilbagebetales.

Artikel 6

50 % af udgifterne til den støtte, der er fastsat i denne forordning, dækkes af Fællesskabets budget, såfremt den i artikel 1 fastsatte støtte udbetales og anmeldes inden den 15. oktober 2001. Fællesskabet finansierer ikke den i artikel 1 fastsatte støtte, som udbetales efter nævnte dato.

Det samlede finansielle bidrag fra EF må dog ikke overstige 80 mio. EUR.

Artikel 7

De nederlandske myndigheder træffer alle nødvendige forholdsregler for at sikre, at bestemmelserne i denne forordning, navnlig artikel 2, overholdes. De underretter hurtigst muligt Kommissionen herom.

Artikel 8

De nederlandske myndigheder meddeler hver onsdag Kommissionen følgende oplysninger vedrørende den foregående uge:

- antal leverede fedesvin og deres samlede vægt

- antal leverede smågrise og deres samlede vægt

- antal leverede kalve og deres samlede vægt

- antal søer, der er underlagt insemineringsforbuddet.

Artikel 9

Denne forordning træder i kraft på dagen for offentliggørelsen i De Europæiske Fællesskabers Tidende.

Den anvendes fra den 27. april 2001.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 30. maj 2001.

På Kommissionens vegne

Franz Fischler

Medlem af Kommissionen

(1) EFT L 282 af 1.11.1975, s. 1.

(2) EFT L 156 af 29.6.2000, s. 5.

(3) EFT L 160 af 26.6.1999, s. 21.

(4) EFT L 315 af 26.11.1985, s. 11.

(5) EFT L 363 af 27.12.1990, s. 51.

(6) EFT L 62 af 15.3.1993, s. 49.

(7) EFT L 391 af 31.12.1992, s. 36.

(8) EFT L 314 af 14.12.2000, s. 8.

BILAG I

Beskyttelseszonerne og overvågningszonerne Oene, Kootwijkerbroek, Ee og Anjum som fastlagt i bilaget til den nederlandske forordning "Regeling verbodsbepalingen aangewezen toezichtsgebieden mond- en klauwzeer 2001" i udgaven af 27. april 2001.

BILAG II

1. Transporten af dyrene fra bedriften og slagtningen af disse er omfattet af den samme kontrolordning som fastsat for øjeblikket. På leveringsdagen vejes dyrene pr. ladning og slagtes på et slagteri.

2. Dyrene slagtes. Blod og slagteaffald tages fra. Disse produkter transporteres øjeblikkeligt særskilt fra slagteriet til destruktionsanstalten. Transporten finder sted i forseglede lastbiler, som vejes både ved afgangen fra slagteriet og ved ankomsten til destruktionsanstalten.

3. Slagtekroppe og halve slagtekroppe kan skæres op i flere dele for at muliggøre praktisk oplagring. Hver del oversprøjtes med et denatureringsprodukt (methylenblåt), så kødet ikke kan anvendes til konsum.

4. Arbejdet med slagtningen, transporten til fryselagre, indfrysningen og oplagringen, herunder udlagringen og transporten til destruktionsanstalten, sker under permanent kontrol af de nederlandske myndigheder.

5. Transporten fra slagteriet til fryselageret sker med forseglede og desinficerede lastbiler under permanent kontrol af myndighederne.

Lastbilerne vejes både tomme og lastede på slagteriet og på fryselageret.

6. Oplagringen finder sted på fryselagre, der er lukkede og forseglede af myndighederne. Andre produkter må ikke oplagres på disse lagre.

7. Så snart der er ledig kapacitet på destruktionsanstalten, transporteres slagtekroppe, halve slagtekroppe og udskæringer hertil. Det sker i forseglede lastbiler under permanent kontrol af de nederlandske myndigheder eller i deres navn. Lastbilerne vejes både tomme og lastede på fryselageret og på destruktionsaustaltningen.

8. Som undtagelse fra bestemmelserne i punkt 2 kan blod og slagteaffald oplagres på kølelager eller andet lager, indtil det transporteres til destruktionsanstalten, såfremt transportbestemmelserne i punkt 2 overholdes og indlagring og udlagring registreres.